Danmark vinder otte guld ved de Nordiske Mesterskaber!

Amalie Berner (Rudersdal) vinder 3-0 over Pin Idh, Sverige. Svenskeren starter aggressivt ud med vilde sving, og Amalie bliver stående lidt for længe for selv at ramme, og bliver dermed ramt lidt for meget. Første omgang går til svenskeren. I anden omgang kommer Amalie bedre rundt til siderne når svenskeren angriber, og finder samtidig timingen i sine egne angreb. Amalie bliver bedre og bedre som kampen skrider frem, mens svenskeren bliver træt og mister modet. Sikker 3-0 sejr og guld til Amalie.

Ditte Frostholm (SIK Fight) møder den stærke Finne Anni Viantie. Ditte pådrager sig et cut under venstre øje, der samtidig hæver kraftigt og nedsætter Dittes udsyn. Selvom Ditte er generet af øjet bliver det en meget tæt kamp mellem Dittes kraftige jabs og lige stød, og Finnens sving på ydersiden. Ditte ender desværre med at tabe 2-1. Sølv til Ditte.

Morten Givskov (BK Vitus Horsens) mødte Krenar Aliu, Finland i 81kg U19 finalen. Finnerne havde tydeligvis studeret Mortens kamp fra dagen før, for Finnen lagde et hårdt pres, hvor målet var at fange Morten i tovene, og slå serier og kombinationer. Morten får slået for mange enkeltstød, og er samtidig ret åben, så det lykkes lidt for godt for Finnen, der vinder kampen 3-0. Sølv til Morten.

Ditlev Rossing (BK Limfjord) mødte i sværvægtsfinalen Tomi Honka, Finland. Honka er regerende Nordisk mester, hvor han sidste år slog Kim Thomsen i finalen, og Ditlev skulle virkelig imponere hvis han skulle gentage gårsdagens imponerende sejr over WSB bokseren Gabriel Richards. Det gør Ditlev med tætte parader og velovervejede angreb, hvor han varierer mellem snævre lige stød og store tunge sving. Ditlev vinder alle tre omgange mod en Finne der slet ikke får lov til at komme i gang med sin boksning. Guld til Ditlev efter to imponerende sejre.

Sarah Olsen (Valby IK) mødte Stephanie Thour, Sverige i U19 finalen i 69kg. Sarah gik op fra 64kg til 69kg, da der ellers ikke ville blive nogen kamp til hende. Det bliver en meget rodet kamp, hvor første omgang ved en fejl bliver tre minutter lang. Svenskeren er effektiv med sving på ydersiden og sejren er helt OK. Sølv til Sarah.

Oliver Meng (Nykøbing F) mødte Samer Tabal, Sverige i U19 finalen i 64kg. Det bliver igen en tæt kamp, hvor svenskeren dog konsekvent får lov til at stikke hovedet ned mellem benene hver gang Oliver angriber. Oliver er en tand skarpere i sine angreb, selvom han ikke rigtig får gang i at slå venstren nedefra når svenskeren dukker sig, som hjørnet efterspørger. Dog stadig en god kamp på højt niveau, med Oliver som fortjent vinder. Guld til Oliver Meng.

Nikki Møller Nielsen (Grindsted) mødte Ahmad Doski, Sverige ni U19 finalen i 69kg. Det bliver en meget rodet kamp, med masser af infight og "brydning." Nikki er lidt skarpere end svenskeren på afstand, og vinder fortjent. Guld til Nikki.

Sarah Mahfoud (Gladsaxe) mødte Sofia Smith, Sverige i 57kg finalen. Sarah er teknisk overlegen, og har godt styr på svenskeren. Sikker sejr og Guld til Sarah.

Frederik Lundgaard Jensen (Pandrup) mødte Klas Jansson, Sverige i 56kg finalen. Klas er et hoved mindre end Frederik, men bred og fysisk stærk. I første runde kommer Frederik den forkerte vej rundt med sit højrehook, og bliver derfor ramt flere gange af Klas, der også er højrefodsbokser. I de sidste to omgange får Frederik rettet op på tingene, lige stød, ud til venstre efter slaghånden er slået. Klas får en ordentlig endefuld i de sidste to runder, og Frederik vinder en sikker guldmedalje.

Enock Mwandila (BK Ringen) mødte Laziz Sharifov, Sverige i 64kg finalen. Laziz er 1.90m høj og umiddelbart meget svær at bokse. Enock flyttede sig dog effektivt til siderne på Laziz der mest slog lige stød. Enock fulgte taktikken og startede nedefra og op med sine angreb. Det bliver en lige kamp med et lille plus og guld til Enock.

Kem Ljungquist (Herlev Boxing) havde revanche til gode for sidste år i supersværvægtsfinalen mod Simen Nysæther, Norge. Kem har rimelig kontrol med sin modstander i det meste af kampen og bliver ramt meget lidt. 3-0 og guld til Kem.

Med otte guld bliver Danmark næstbedste nation, en markant forbdring i forhold til sidste års blot tre guldmedaljer. Når man dertil lægger, at vi var ét point fra at blive bedste nation, selvom svenskerne som værter havde flere guldmedaljer, hvor der kun var svenskere i klassen, så er det et rigtig godt resultat.